Stáhtalaš buhtadus veahkaválddi gillájeddjiide

**Sisdoallu**

Mii lea veahkaválddi gillájeddjiid buhtadus?

Makkár daguid ovddas sáhtán mun oažžut buhtadusa?

Maid ferten dahkan vai oaččun buhtadusa?

Man ovddas sáhtán oažžut buhtadusa?

Láhkarihkkuma gillájeddjiid ráđđeaddinkantuvrrat

Eará gažaldagat

Gos sáhtán oažžut eambbo dieđuid?

Ráŋggáštusvuloš daguide mat leat dáhpáhuvvan maŋŋel suoidnemánu 1.b. 2001 gusto láhka mii stáhtalaš buhtadusa birra personvahága ovddas mii leat dahkkon ráŋggáštusvuloš dagu j.e. geažil (Veahkaválddi gillájeaddji buhtadusláhka,láhkanr 13/2001**).** Veahkaválddi gillájeaddji buhtadusláhka lea rievdaduvvon ođđajagimánu 1.b.2008:s, 2009:s ja 2011:s. Das goas don vásihit ráŋggáštusvuloš dagu, sáhttá mearkkašupmi dasa makkár njuolggadusat gustojit du áššái. Ráŋggáštusvuloš daguide mat leat dáhpáhuvvan 1975 rájes gitta dássážii go láhka bođii fápmui suoidnemánu 1.b.2001 gusto veahkaválddi gillájeaddji láhkaásahus oktan boddasašnjuolggadusaiguin, gč. lága 19.§.

**Veahkaválddi gillájeaddji buhtadus**

Leat go vaháguvvon maŋŋel ráŋggáštusvuloš dáhpáhusa – fallehuvvon, časkon veallut, vásihan seksuálalaš veahkaváldima dahje eará ládje gillán vahága – de sáhttá dus leat riekti oažžut veahkaválddi gillájeaddji buhtadusa. Mánáin, geat leat vásihan veahkaválddálašvuođa iežaset lagamusaid vuostá, sáhttá leat riekti oažžut buhtadusa. Jus veahkaválddálašvuođa gillájeaddji jápmá, de sáhttá oarbásiin riekti oažžut buhtadusa.

Veahkaválddi gillájeddjiid buhtaduskantuvra meannuda veahkaválddi gillájeaddji

buhtadusohcamiid.

Dán gihppagis leat dieđut veahkaválddi gillájeaddji buhtadusa birra, man ovddas sáhtát oažžut buhtadusa, mot ozat buhtadusa ja dieđut Láhkarihkkuma gillájeddjiid ráđđeaddinkantuvrraid birra. Don gávnnat eambbo dieđuid min neahttasiiddus voldsoffererstatning.no

**Makkár daguid ovddas sáhtán mun oažžut buhtadusa?**

Don sáhtát oažžut buhtadusa buot olmmošvaháguvvamiid ovddas, sihke fysalaš ja psyhkalaš, maid leat ožžon muhtun ráŋggáštusvuloš dáhpáhusa geažil. Persovdnavaháguvvamin oaivvilduvvo buot vaháguvvamat mat leat dahkkon du vuostá, maiddái vahágat mat easkka maŋŋel bohtet, ovdamearkka dihte guhkesáiggivahágat maŋŋel vuoiŋŋašsparggiheamidahje psyhkalaš vahágat.

Jus galggat buhtadusa oažžut, de ferte leat čielgasit jáhkehahtti ahte lea dáhpáhuvvan ráŋggáštusvuloš dáhpáhus. Ferte duođaštit ahte lea ráŋggáštusvuloš dáhpáhus mii lea vaháguvvama sivvan man ovddas ohcá buhtadusa. Dábálaččat meannuduvvo veahkaválddi gillájeaddji buhtadus easkka maŋŋel go ráŋggáštanášši lea loahpahuvvon. Dutnje sáhttá addot buhtadus váikko ráŋggáštusášši lea heaittihuvvon.

Olmmošgoddimis sáhttet oarbásat oažžut buhtadusa. Mánáin, geat leat vásihan veahkaváldima iežaset lagamusaid vuosttá, sáhttá leat riekti oažžut buhtadusa.

**Maid ferten bargat vai oaččun buhtadusa?**

Jus áiggut ohcat veahkaválddi gillájeaddji buhtadusa, de fertet álggos váidit ášši politiijaide. Go váiddát, de bohtet politiijat jearrat dus ahte háliidat go ovddidit buhtadusgáibádusa ráŋggáštusášši oktavuođas. Fertet duođaštemiin vástidit ahte nu dagat.

Veahkaválddi gillájeaddji buhtadusa ohcan sáddejuvvo Veahkaválddi gillájeaddji buhtaduskantuvrii. Dat ii mávsse maidege ohcat. Goluid mat dus leat go ovddidat ohcama, ovdamearkka dihte journálaid viežžan, fertet álgoálggus ieš máksit. Jus du ohcan mieđihuvvo, de sáhttet muhtun golut goitge gokčojuvvot.

Ohcanskovi gávnnat min neahttasiiddus voldsoffererstatning.no, politiijain ja Láhkarihkkun gillájeddjiid ráđđeaddinkantuvrrain.

**Man ovddas sáhtán oažžut buhtadusa?**

Don sáhtát oažžut buhtadusa ekonomalaš vahága ovddas, bistevaš ja stuorát vahágahttimiid ovddas (vihkebuhtadus), gutnádagaja buhtadusa oarbásiidda olmmošgoddima geažil ja jus olmmoš jápma maŋŋel ráŋggáštusvuloš dágu. Stáhta veahkaválddi gillájeaddji buhtadusortnet lea maŋitvurrosaš eará gokčanvejolašvuođaide. Dat mearkkaša ahte fertet álggos ohcat oažžut iežat vahága gokčojuvvot iežat dáhkádusaid ja eará almmolaš addosiid bokte.

**Buhtadus ekonomalaš vahágiid ovddas**

Don sáhtát oažžut gokčojuvvot iežat goluid ja ekonomalaš vahágiid mat gárte dutnje veahkaválddálašvuođa daguid geažil veahkaválddi gillájeaddji buhtadusa bokte. Dat gokčá:

* Golut dálkkaslaš dikšui, iežasmáksuija dálkasiidda, ja mátkegoluid divššu oktavuođas.
* Golut bátnevahágiid dikšumii. Ovdalgo oaččut buhtadusa bátnedikšumii, de ferte HELFO (Dearvvašvuođaekonomiijahálddašeapmi) čielggadit dan leago dus vuoigatvuohta oažžut gokčojuvvot divššu ja man ollu oaččut gokčojuvvot.
* Buhtadus billistuvvon biktasiid ovddas ja eará atnudiŋggaid ovddas mat dus ledje nalde go ráŋggáštusvuloš dahku dáhpáhuvai.
* Dietnasa manaheapmi maid lea gillán ja maid oažžu boahtteáiggis vahága geažil.

Don fertet čájehit jáhkehahttin iežat vahágiid ja duođaštit goluid. Dat mearkkaša ahte don berret duođaštusaid bidjat mielddusin daidda vahágiidda maid ozat buhtaduvvot. Dat sáhttá leat goluidmeroštallan, máksoduođaštus doaktáris ja bátnedoaktáris, máksoduođaštusat biktasiid ja eará atnudiŋggaid ovddas. Duođaštus bargoaddis go lea manahan dietnasa, duođaštuvvon máŋgosat iešdieđáhusas,livnnetalmmuhusasčájehit jáhkehahttin du vahágiid. Min ráđđeaddikantuvra sáhttá veahkehit du dáinna bargguin.

**Vihkebuhtadus go lea bistevaš ja stuorát vahát**

Don sáhtát oažžut vihkebuhtadusa, jus veahkaválddálašvuođa dáhpáhusa geažil leat ožžon bistevaš ja stuorát vahága. Gáibádus dása lea ahte spesialista gávnnaha ahte dus lea unnimusat 15 % medisiinnalaš invaliditehta mii bistá unnimusat 10 jagi.

Sáhttá váldit áiggi ovdal sáhttá diehtit boahtá go vahága geažil šaddat bistevaš vihki. Oaivenjuolggadus lea ahte ferte gollat unnimusat 2 jagi dan rájes go vahát dáhpáhuvai. Dakkár dilálašvuođain ferte ohcat vihkebuhtadusa maŋit áigemuttus.

**Gutnádat**

Gutnádatlea ovttaháválaš submi mii máksojuvvo bákčasa, unohisvuođaid ja vahágiid ovddas mat eai leat- ekonomalaččat. Gutnádaga buhtadusa sturrodat mearriduvvo hálddašan- ja riektegeavadaga vuođul.

**Oarbásiidda buhtadus**

Oarbásiin, daid maŋis geat jápmet ráŋggáštusvuloš dagu geažil, sáhttá leat riekti veahkaválddi gillájeaddji buhtadussii. Jus fuolaheaddji jápmá, de sáhttá veahkaválddi gillájeaddji buhtadus addot persovnnaide geaidda son lei fuolaheaddji ollesáiggis dahje belohahkii. Hávdádangolut ja eará golut jápmima geažil sáhttet gokčojuvvot.

Gutnádat sáhttá addot olmmošrohki náittosguoibmái, ovttasorrui, mánáide, váhnemiidda ja muhtun oktavuođain oappáide ja vieljaide.

Oarbásiin, geain lea olmmošvaháguvvan, sáhttá leat riekti oažžut gokčojuvvot ekonomalaš vahágiid, nugo dikšungoluid ja dienasmanaheami.

**Láhkarihkkuma gillájeddjiid ráđđeaddinkantuvrrat**

Láhkarihkkuma gillájeddjiid ráđđeaddinkantuvrrat lea almmolaš riikaviidosaš fálaldat buohkaide geat leat gillán veahkaváldima ja eará ráŋggáštusvuloš daguid.

Ráđđeaddit leat guhká bargan veahkaválddi gillájeddjiid buhtadusohcamiiguin. Sii sáhttet veahkehit du boahtit viidáset eallimis maŋŋel go leat gillán láhkarihkkuma. Ráđđeaddinkantuvrrain oaččut dieđuid iežat rivttiid birra ja makkár eará veahkkefálaldagat gávdnojit, ja sii sáhttet du veahkehit ohcat buhtadusa. Maiddái oapmahaččat ja earát geaidda guoská sáhttet váldit oktavuođa**.**

Ráđđeaddit maid leat doarjjan vihtaniidda sihke dikki ovdal, dikki botta ja dikki maŋŋel. Don sáhtát váldit oktavuođa ráđđeaddinkantuvrraiguin anonymat jus dan háliidat.

Don sáhtát riŋget 815 20 077 dahje mannat neahttasiidui voldsoffererstatning.no ja gávdnat lagamus ráđđeaddinkantuvrra. Politiijat sáhttet maiddái addit eambbo dieđuid dán bálvalusa birra.

**Eará gažaldagat**

**Man stuora buhtadusa sáhtán mun oažžut?**

Jus vahát leat dáhpáhuvvan 2011:s dahje maŋŋel, de sáhtát oažžut gitta 60 geardde álbmotoaju vuođđosubmi (G) vahátáigemuttus. Vuođđosubmi muddejuvvo ja lea fámus juohke jagi miessemánu 1.b. rájes. Erenoamáš oktavuođain sáhttá addot eambbo buhtadus jus lea dárbu bisuhit dábálaš buori eallinstandárda.

Vahágiidda mat leat dáhpáhuvvan ovdal 2011 leat eará maksimála buhtadusrájit.

|  |  |
| --- | --- |
| Vahátdáhton | Maksimála buhtadus |
| 1975-1993 | 150.000 ru. |
| 1994- geassemánnu 30.b.2001 | 200 000 ru. |
| Suoidnemánnu 1.b.2001- 2008 | 20 G vahátáigemuttus |
| 2009-2010 | 40 G vahátáigemuttus |
| 2011- ja maŋŋel | 60 G vahátáigemuttus |

**Sáhtán go oažžut buhtadusa vahágiid ovddas mat leat dáhpáhuvvan olgoriikkas?**

Don sáhttát oažžut muhtun ráŋggáštusvuloš daguid ovddas buhtadusa mat leat dáhpáhuvvan olgoriikkas. Ráđđeaddinkantuvrrat sáhttet muhtun oktavuođain veahkehit du ohcat buhtadusa sullasaš ortnegiin eará riikkain.

**Áššemeannudeapmi**

Buot áššemeannudeapmi lea čálalaččat. Buhtadus birra mearrádus ii dábálaččat dahkko ovdal ráŋggáštusáššis lea mearrádus dahkkon. Váikko ráŋggáštusášši lea heaittihuvvon, de sáhtát goitge oažžut buhtadusa. Veahkaválddi gillájeddjiid kantuvra árvvoštallá iešheanalaččat buot duođaštusaid áššis.

**Vahágahttái dieđut**

Vahágahtti ii adno leat áššeoasálažžan buhtadusáššis. Veahkaválddi gillájeddjiid buhtaduskantuvra mearrida galgá go veahkaválddi gillájeaddji buhtadus máksu gáibiduvvot ruovttoluotta vahágahttis. Jus galgá, de lea vahágahttit oasálaš regreassaáššis**,** ja sus lea de riekti beassat geahčadit buhtadusášši relevánta dokumeanttaid.

**Boarásnuvvan**

Golbma jahki maŋŋel vahátdagu lea váldonjuolggadus siviila boarásnuvvanáigemearrái. Gáibádus ii goitge sáhte boarásnuvvat ovdal ráŋggáštusvuloš dilálašvuohta lea boarásnuvvan ráŋggáštuslága mielde. Jus ráŋggáštusáššis lea celkojuvvon duopmu, de árvvoštallojuvvo dušše siviilarievttálaš boarásnuvvan.

**Searvan**

Jus ieš leat searvan dasa ahte vahát šattai, de sáhttá buhtadus vuoliduvvot dahje áibbas váldot eret.

**Mii gáibiduvvo duođaštussan?**

Jus galggat oažžut veahkaválddi gillájeaddji buhtadusa, de ferte leat čielga jáhkehahttivuohta dasa ahte lea dáhpáhuvvan ráŋggáštusvuloš dahku.

**Gos sáhtán oažžut eambbo dieđuid?**

Dán gihppagis eai leat visot dieđut. Eambbo dieđuid gávnnat min neahttasiiddus voldsoffererstatning.no, dahje váldde oktavuođa min bálvaluskantuvrrain**.**

Don sáhtát maid váldit oktavuođa minguin jus dárbbašat veahki veahkaválddi gillájeaddji buhtadusohcamiin.

Neahtta: voldsoffererstatning.no

E- boasta: [post@voldsoffererstatning.no](mailto:post@voldsoffererstatning.no)

Telefovdna: 78 98 95 00

Boastačujuhus:

Kontoret for voldsoffererstatning

Postboks 253

9951 Vardø

Kontoret for voldsoffererstatning

Neahtta: voldsoffererstatning.no

E- boastta: [post@voldsoffererstatning.no](mailto:post@voldsoffererstatning.no)

Telefovdna: 78 98 95 00

Boastačujuhus:

Kontoret for voldsoffererstatning

Postboks 253

9951 Vardø

Rådgivningskontorene for kriminalitetsofre

Riikaviidosaš bálvalus mii addá ráđiid ja bagadallama láhkárihkkuma gillájeddjiide ja veahki deavdit veahkaválddi gillájeaddji buhtadusohcama.

Neahtta: voldsoffererstatning.no  
E-post:[post@kriminalitetsofre.no](mailto:post@kriminalitetsofre.no)

Telefovdna: 815 20 077